《劝农》
清代·孔毓玑

四民纷攘攘，农乃国家干。祈谷先祈年，岁岁劳宵旰。

谁司民牧先，敢惮为民先。方春时始和，布谷声声唤。

青旗届东郊，秧马中田遍。募夫载酒肉，遥遥向陇畔。

挥手招之来，官民喜相见。沾涂勿尔嫌，安心尝一脔。

尔民良苦辛，还愁勤惰半。越阡复度陌，祗为勤先劝。

惰夫方偃仰，胡从饮而啖。须尔前致词，时哉慎毋玩。

作者简介：孔毓玑，字象九，号秋岩，别号岱云。江阴人。天性孝友。清康熙己卯（康熙三十八年，1699）登贤书。己丑（康熙四十八年，1709）科举中进士，任浙江衢州府常山县知县。清光绪《常山县志》载其诗文甚多。庚子（康熙五十九年，1720）分校浙闱，诰授文林郎。著有《诗经文稿》、《秋岩文集》。